CELEX: 32021D0762
Language: ro
Date: 2021-05-06 00:00:00
Title: Decizia de punere în aplicare (UE) 2021/762 a Comisiei din 6 mai 2021 privind prelungirea măsurii luate de Ministerul Agriculturii, Alimentației și Mediului Marin din Irlanda, prin care se autorizează punerea la dispoziție pe piață și utilizarea produselor biocide care conțin propan-2-ol în vederea utilizării ca produse de igienă umană, în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului [notificată cu numărul C(2021) 3127] (Numai textul în limba engleză este autentic)

10.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 162/50
               
            
         DECIZIA DE PUNERE ÎN APLICARE (UE) 2021/762 A COMISIEI
         din 6 mai 2021
         privind prelungirea măsurii luate de Ministerul Agriculturii, Alimentației și Mediului Marin din Irlanda, prin care se autorizează punerea la dispoziție pe piață și utilizarea produselor biocide care conțin propan-2-ol în vederea utilizării ca produse de igienă umană, în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului
         
            
               [notificată cu numărul C(2021) 3127]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 55 alineatul (1) al treilea paragraf,
         întrucât:
         
                     (1)
                  
                  
                     La 18 septembrie 2020, Ministerul Agriculturii, Alimentației și Mediului Marin din Irlanda (denumit în continuare „autoritatea competentă”) a adoptat, în conformitate cu articolul 55 alineatul (1) primul paragraf din Regulamentul (UE) nr. 528/2012, o decizie de autorizare până la data de 16 martie 2021 a punerii la dispoziție pe piață și a utilizării produselor biocide care conțin propan-2-ol în vederea utilizării ca produse de igienă umană (denumită în continuare „măsura”). Autoritatea competentă a informat Comisia și autoritățile competente din celelalte state membre în legătură cu măsura și cu justificarea acesteia, în conformitate cu articolul 55 alineatul (1) al doilea paragraf din regulamentul respectiv.
                  
               
                     (2)
                  
                  
                     Potrivit informațiilor furnizate de autoritatea competentă, măsura a fost necesară pentru a proteja sănătatea publică. Utilizarea dezinfectanților pentru mâini pe bază de alcool a fost recomandată de Organizația Mondială a Sănătății (OMS) drept măsură preventivă împotriva răspândirii COVID-19, ca alternativă la spălarea mâinilor cu săpun și apă.
                  
               
                     (3)
                  
                  
                     Formularea bazată pe propan-2-ol recomandată de OMS conține propan-2-ol ca substanță activă. Propan-2-olul este aprobat pentru utilizarea în produsele biocide aparținând tipului de produs 1 (igienă umană), definit în anexa V la Regulamentul (UE) nr. 528/2012.
                  
               
                     (4)
                  
                  
                     De la izbucnirea pandemiei de COVID-19, în Irlanda s-a înregistrat o cerere extrem de ridicată de produse dezinfectante, ceea ce a dus la o penurie fără precedent de astfel de produse pe piața irlandeză. COVID-19 reprezintă o amenințare gravă la adresa sănătății publice din Irlanda, iar disponibilitatea unui număr suficient de produse dezinfectante este esențială pentru controlarea răspândirii acestei boli.
                  
               
                     (5)
                  
                  
                     În conformitate cu condițiile măsurii, societățile care intenționează să pună la dispoziție pe piață astfel de produse trebuie să prezinte informații specifice referitoare la produsele în cauză autorității competente, care va decide dacă acordă autorizarea de a pune la dispoziție pe piață respectivele produse.
                  
               
                     (6)
                  
                  
                     La 5 februarie 2021, Comisia a primit o cerere motivată din partea autorității competente, prin care se solicita permisiunea de a prelungi măsura în conformitate cu articolul 55 alineatul (1) al treilea paragraf din Regulamentul (UE) nr. 528/2012. Cererea a fost formulată pe baza preocupărilor că sănătatea publică ar putea fi pusă în pericol de COVID-19 și după data de 16 martie 2021 și a faptului că autorizarea intrării pe piață a unor noi produse dezinfectante este esențială pentru a limita pericolul reprezentat de COVID-19.
                  
               
                     (7)
                  
                  
                     Potrivit autorității competente, cererea de produse dezinfectante de igienă umană continuă să fie extrem de ridicată din cauza menținerii incidenței COVID-19 în Irlanda.
                  
               
                     (8)
                  
                  
                     Autoritatea competentă a încurajat toate societățile care și-au pus produsele la dispoziție pe piață în cadrul măsurii să solicite cât mai curând posibil autorizarea standard a produselor, pentru a reduce la minimum sincopele în comercializarea produselor. Unele societăți au depus cerere de obținere a autorizării naționale a produselor lor. Este însă necesară o perioadă considerabilă de timp pentru evaluarea cererilor.
                  
               
                     (9)
                  
                  
                     Întrucât COVID-19 continuă să reprezinte un pericol la adresa sănătății publice, iar un astfel de pericol nu poate fi limitat în mod corespunzător în Irlanda dacă nu se permit pe piață noi produse dezinfectante, este oportun să se permită autorității competente să prelungească măsura.
                  
               
                     (10)
                  
                  
                     Având în vedere faptul că măsura a expirat la 17 martie 2021, este necesar ca prezenta decizie să aibă efect retroactiv.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru produse biocide,
                  
               ADOPTĂ PREZENTA DECIZIE:
         
            Articolul 1
            Ministerul Agriculturii, Alimentației și Mediului Marin din Irlanda poate prelungi, până la 18 septembrie 2022, autorizarea punerii la dispoziție pe piață și a utilizării produselor biocide care conțin propan-2-ol în vederea utilizării ca produse de igienă umană.
         
         
            Articolul 2
            Prezenta decizie se adresează Ministerului Agriculturii, Alimentației și Mediului Marin din Irlanda.
            Se aplică de la 17 martie 2021.
         
         
            Adoptată la Bruxelles, 6 mai 2021.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 167, 27.6.2012, p. 1.